INCOMPATIBILITATEA MANDATULUI DE PARLAMENTAR CU CEL DE MEMBRU AL GUVERNULUI ÎN STATE MEMBRE ALE UNIUNII EUROPENE

ABSTRACT

Din perspectiva dreptului comparat, în statele membre ale Uniunii Europene, există atât posibilitatea de a cumula funcţiile parlamentare cu cele guvernamentale, cât şi interdicţia unui astfel de cumul.

Sunt identificate trei soluţii distincte:

· sisteme constituţionale în care exerciţiul unei funcţii ministeriale este considerat incompatibil cu exerciţiul unui mandat parlamentar;

· sisteme în care se permite cumulul celor două funcţii (mandate), prin valorificarea ideii de colaborare a puterilor;

· sisteme de mijloc, în care miniştrii nu sunt obligaţi să fie şi parlamentari, dar li se cere îndeplinirea unor condiţii de eligibilitate.

Introducere

Din perspectiva dreptului comparat, în statele membre ale Uniunii Europene există atât posibilitatea de a cumula funcţii parlamentare cu cele guvernamentale, cât şi interdicţia unui astfel de cumul.

Sunt identificate trei soluţii distincte:

· sisteme constituţionale în care exerciţiul unei funcţii ministeriale este considerat incompatibil cu exerciţiul unui mandat parlamentar;

· sisteme în care se permite cumulul celor două funcţii (mandate), prin valorificarea ideii de colaborare a puterilor;

· sisteme de mijloc, în care miniştrii nu sunt obligaţi să fie şi parlamentari, dar li se cere îndeplinirea unor condiţii de eligibilitate
.

Soluţia compatibilităţii dintre funcţia de membru al Guvernului şi cea de deputat sau senator este specifică raporturilor dintre Parlament şi Guvern, într-un regim parlamentar clasic. Acesta este motivul pentru care constituţiile statelor europene ce consacră un regim semiprezidenţial, cu un preşedinte de Republică mai puternic, prevăd expres incompatibilitatea dintre calitatea de membru al Guvernului şi cea de parlamentar. În Franţa, funcţia guvernamentală este incompatibilă cu cea parlamentară. De aceea, în cazul unui parlamentar cooptat în Guvern, acesta va fi înlocuit de un supleant în Parlament, ceea ce înseamnă că, o dată făcută opţiunea pentru funcţia guvernamentală, revenirea în Parlament nu mai este posibilă, decât cu ocazia unor noi alegeri
.

Dimpotrivă, în Germania, regim parlamentar prin excelenţă, nu există incompatibilitate între funcţia guvernamentală şi cea parlamentară, de regulă, membrii Guvernului fiind şi membri ai Dietei federale. Funcţia guvernamentală este însă incompatibilă cu cea de membru în guvernele sau în parlamentele landurilor, ceea ce implică şi incompatibilitatea cu funcţia de membru al Consiliului federal
.

În mod similar, în Italia nu există incompatibilitate între funcţia guvernamentală şi cea parlamentară, practic membrii Guvernului fiind, în totalitate, senatori sau deputaţi
.
Şi în Marea Britanie, monarhie parlamentară tradiţională, toţi membrii Guvernului sunt şi membri ai Camerei Comunelor sau, într-un număr restrâns, ai Camerei Lorzilor.
La fel, în Spania, nu există incompatibilitate între funcţia guvernamentală şi cea parlamentară
.
Austria
Membrul Guvernului Federal poate rămâne membru al Consiliului Naţional, conform art. 70 din Constituţia Federală. Legea federală privind alegerile parlamentare reglementează cazul în care un membru al Guvernului Federal doreşte să renunţe la locul său din Consiliul Naţional în mod temporar şi doreşte să-şi reia locul în Parlament după retragerea din funcţia de membru al Guvernului.
Belgia

Art. 50 din Constituţie prevede că membrului Parlamentului care devine  ministru federal sau secretar de stat îi încetează calitatea de parlamentar. Ministrul sau secretarul de stat care demisionează îşi recapătă însă din oficiu locul în Parlament. Înlocuitorul ocupă doar un loc temporar în Parlament. El primeşte o compensaţie bănească pentru demisie echivalentă cu indemnizaţia pe cel puţin 12 luni în cazul în care ministrul sau secretarul de stat îşi redobândeşte locul în Parlament.
Conform art. 50 din Constituţie:

Membrul oricăreia dintre cele două Camere numit de Rege ca ministru şi care acceptă această numire încetează să ocupe locul în Parlament şi îşi reia mandatul atunci când regele a pus capăt mandatului său ca ministru. Legea stabileşte regulile pentru înlocuirea sa în Camera respectivă.
Potrivit art. 12 din Regulamentul Camerei Reprezentanţilor:

Înlocuirea membrilor care renunţă la locul lor în urma numirii lor ca miniştri sau secretari de stat

Orice membru care renunţă la locul său în urma numirii sale ca ministru sau secretar de stat este înlocuit de către următorul candidat aflat pe lista electorală.

Atunci când regele pune capăt mandatului de ministru sau secretar de stat al membrului menţionat la primul alineat, ultimul îşi reia locul, iar succesorul său este înlocuit.

Succesorul care înlocuieşte sau a înlocuit membrul Parlamentului conform prevederilor de la primul alineat îşi păstrează locul pe lista electorală pe care a fost succesor în cazul în care locul a devenit vacant.

Calitatea de ministru nu mai este compatibilă cu cea de parlamentar din 1995.

La alegerea Camerei Reprezentanţilor şi Senatului se votează atât candidaţii efectivi (membri deplini) cât şi înlocuitorii. Probabilitatea ca un înlocuitor să devină membru cu drepturi depline al Parlamentului este ridicată. De regulă, miniştrii sunt numiţi din rândul parlamentarilor, iar aceştia sunt înlocuiţi de următorii candidaţi aflaţi pe lista electorală. 
Bulgaria

Conform art. 68 din Constituţie:

(1) Membrul Adunării Naţionale nu poate ocupa altă funcţie de demnitate publică şi nici nu se poate angaja în altă activitate pe care legea o defineşte ca fiind incompatibilă cu statutul de membru al Adunării Naţionale.
(2) Membrul Adunării Naţionale ales ca ministru pierde calitatea de membru al Parlamentului în timpul exercitării mandatului de ministru. În acest timp, el este înlocuit în Adunarea Naţională conform regulilor stabilite de lege.
Art. 125 din Regulamentul Adunării Naţionale prevede că: 

(1) Orice membru al Adunării Naţionale ales membru al Consiliului de Miniştri este înlocuit, pe durata exercitării mandatului său, de către următorul candidat aflat pe lista electorală.

(2) Atunci când un membru al Adunării Naţionale este eliberat din funcţia ministerială, atribuţiile sale ca membru al Adunării Naţionale se reiau, iar cele ale înlocuitorului său încetează. Atunci când s-a efectuat mai mult de o înlocuire pe lista electorală, atribuţiile ultimului înlocuitor de pe listă încetează atunci când Membrul Adunării Naţionale îşi reia atribuţiile.

Cipru

Conform art. 70 din Constituţie, calitatea de parlamentar este incompatibilă cu cea de ministru, primar, membru al Consiliului local sau al forţelor armate sau de securitate ale Republicii sau cu orice altă demnitate sau funcţie publică sau locală. Totuşi, membrii Parlamentului pot deveni demnitari în cadrul Executivului, după cum prevede art. 70 din Constituţie, dacă îşi prezintă demisia în scris (art. 71 din Constituţie). În cazul în care aceşti membri ai Parlamentului îşi dau demisia, ei nu-şi pot recăpăta locul în Parlament, cu excepţia cazului în care candidează din nou la alegeri şi sunt realeşi. După demisia parlamentarului, persoana care îşi dă demisia îşi pierde locul în Parlament, iar acesta este ocupat de următorul candidat aflat pe lista electorală a partidului politic din care face parte.
Danemarca
Orice membru al Parlamentului (Folketing) poate fi numit membru al Guvernului danez (ministru). Chiar şi persoanele care nu sunt membri ai Parlamentului pot fi numite membri ai Guvernului.

În general, un membru al Folketing-ului care este numit membru al Guvernului îşi păstrează locul în Parlament pe durata exercitării mandatului de ministru.

Membrul Guvernului poate solicita concediu de absenţă de la Folketing. În acest caz, un înlocuitor ocupă locul său în Folketing. Sarcinile înlocuitorului se sfârşesc atunci când încetează calitatea de ministru. Înlocuitorul primeşte o compensaţie dacă a ocupat locul de parlamentar cel puţin 6 luni. Cuantumul compensaţiei se ridică la indemnizaţiile lunare echivalente cu jumătate din numărul lunilor în care înlocuitorul a fost membru al Parlamentului. 
Regulile privind compensaţia sunt prevăzute în secţiunea 109, subsecţiunea 2 din Legea daneză privind alegerile parlamentare. 
Regulile privind concediul de absenţă al membrilor Folketing-ului sunt prevăzute în secţiunile 40-41 din Regulamentul Parlamentului danez
.
Atât membrii Folketing-ului cât şi persoanele care nu au fost alese în Folketing pot fi numite miniştri.

Estonia
Calitatea de ministru este incompatibilă cu cea de membru al Parlamentului.

Conform par. 99 din Constituţie:

Membrii Guvernului Republicii nu pot deţine nicio altă demnitate publică, nici nu pot aparţine unui consiliu de conducere sau de supraveghere al unei întreprinderi comerciale.
Par. 5 din Legea privind statutul membrilor Parlamentului estonian (Riigikogu) prevede că:

· atribuţiile membrului Riigikogu se suspendă în ziua în care acesta este numit membru al Guvernului Republicii şi se reiau în ziua următoare eliberării din funcţia de membru al Guvernului;

· atribuţiile membrului ales în Riigikogu, care este ales în noul Riigikogu şi simultan îşi continuă atribuţiile ca membru în Guvernul Republicii, care trebuie să demisioneze datorită convenţiei privind noua alcătuire a Riigikogu, nu se suspendă până la începerea mandatului noului Guvern al Republicii.
Membrul Parlamentului poate pune capăt atribuţiilor sale prin depunerea personală a unei cereri scrise la Biroul Permanent al Riigikogu.

Conform Legii privind alegerea Riigikogu, parlamentarul care devine ministru este înlocuit de următoarea persoană aflată pe lista electorală a partidului din care face parte.

Finlanda

Membrii Guvernului (miniştrii) sunt de regulă şi membri ai Parlamentului. Atunci când un parlamentar devine ministru, îşi păstrează locul în Parlament. Nu există înlocuitori pentru parlamentarii care ajung miniştri.
Franţa

Conform art. 23 din Constituţia din 4 octombrie 1958:

Atribuţiile de membru al Guvernului sunt incompatibile cu exercitarea oricărui mandat parlamentar, a oricărei funcţii de reprezentare profesională la nivel naţional, a oricărei funcţii publice sau activităţi profesionale.
Membrul Parlamentului care acceptă atribuţiile guvernamentale este înlocuit, în termen de o lună de la preluarea acestora, de către un supleant, conform art. LO 176 din Codul electoral.

De la intrarea în vigoare a revizuirii Constituţiei din iulie 2008, ministrul care a încetat să fie membru al Guvernului îşi poate recăpăta locul în Parlament în termen de o lună. Art. 25 din Constituţie a fost modificat pentru a prevede înlocuirea temporară a parlamentarilor în timpul exercitării atribuţiilor guvernamentale.
Irlanda

Miniştrii trebuie să fie membri ai uneia din cele două Camere ale Parlamentului (Oireachtas). Primul ministru, viceprim-ministrul şi ministrul de Finanţe trebuie să fie membri ai Camerei inferioare (Dáil Éireann). Doar doi miniştri ai Guvernului pot fi numiţi dintre membrii Camerei superioare (Seanad). 

Italia

Calitatea de ministru este compatibilă cu cea de parlamentar. Deşi nu există nicio prevedere specială în acest sens, legile privind incompatibilitatea şi conflictul de interese
 nu interzic aceasta.
Membrii Parlamentului nu trebuie să-şi prezinte demisia atunci când devin membri ai Guvernului. Un parlamentar poate deveni membru al Guvernului şi nu este înlocuit, păstrându-şi calitatea de membru al Parlamentului. Parlamentarul îşi poate prezenta demisia, indiferent de motiv (dacă a fost numit ministru). Demisia trebuie acceptată de Adunare. O dată acceptată, parlamentarul este înlocuit pentru restul mandatului.
Letonia
Orice membru al Parlamentului (Saeima) poate deveni membru al Guvernului. Dacă membrii Parlamentului îşi încep mandatul de miniştri sunt înlocuiţi de următorii candidaţi care nu au fost aleşi. Dacă Guvernul este demis, înlocuitorul îşi poate pierde locul în Parlament. Înlocuitorul primeşte o sumă forfetară cu titlu de compensaţie echivalentă cu indemnizaţia medie pe trei luni pentru locul pe care l-a pierdut.
Polonia
Conform art. 103 alin. (1) din Constituţie, mandatul de parlamentar este compatibil cu cel de Prim-Ministru, membru al Consiliului de Miniştri, secretar de stat. Mandatul parlamentar este incompatibil cu alte funcţii, inclusiv cu cea de subsecretar de stat. 
Portugalia

Calitatea de parlamentar este incompatibilă cu cea de membru al Guvernului. Atunci când un parlamentar este numit membru al Guvernului, trebuie suspendat din funcţia de parlamentar.
Incompatibilitatea este prevăzută în art. 154 din Constituţie:

Membrii Parlamentului care sunt numiţi în Guvern nu pot exercita mandatul de parlamentari până când nu părăsesc Guvernul şi trebuie înlocuiţi temporar.

Parlamentarul numit în Executiv este înlocuit în Legislativ de următorul candidat de pe lista electorală a partidului din care face parte, conform art. 18 din Legea electorală a Adunării Republicii nr. 14/16 mai 1979, modificată.
Slovenia

Mandatul de parlamentar este incompatibil cu cel de ministru.

Incompatibilitatea este prevăzută în Legea privind statutul deputaţilor, publicată în Monitorul Oficial al Sloveniei nr. 112/2005-text consolidat oficial şi nr. 109/2008. Conform art. 14:
Dacă un deputat este ales Prim-ministru sau numit Viceprim-ministru sau ministru ori secretar de stat, nu poate păstra mandatul de deputat cât timp exercită această funcţie.

În această perioadă, mandatul de deputat trebuie deţinut de către candidatul de pe aceeaşi listă electorală care ar fi fost ales în cazul în care candidatul de la paragraful precedent nu ar fi fost ales (...)
Slovacia
Mandatul de parlamentar nu este compatibil cu cel de ministru din 1993 când a fost adoptată Constituţia. Incompatibilitatea este prevăzută de art. 109 alin. (2) din Constituţie. În mod analog, mandatul de parlamentar nu este compatibil nici cu cel de ministru adjunct, conform art. 5 alin. (8) din Legea constituţională nr. 357/2004.
Suedia

Calitatea de parlamentar este compatibilă cu cea de Prim-ministru. Din 1921, în practică, toţi prim-miniştrii au fost numiţi din rândul parlamentarilor. Liderul partidului care a obţinut cele mai multe voturi la ultimele alegeri este numit Prim-ministru.

Parlamentarul care este numit Prim-ministru sau ministru este înlocuit în Parlament (Riksdag) printr-o combinaţie între sistemul constând în locul candidaţilor pe lista de partid şi sistemul constând în numărul voturilor pe care candidatul le-a obţinut la ultimele alegeri. 
Regulile privind înlocuitorii sunt prevăzute în Legea electorală (SFS 2005:837)
.
Marea Britanie

Mandatul de parlamentar este compatibil cu cel de membru al Guvernului.

Toţi membrii Guvernului, cu foarte rare excepţii, sunt membri fie ai Camerei Comunelor, fie ai Camerei Lorzilor. Astfel, miniştrii sunt numiţi din rândul membrilor uneia din cele două Camere şi în calitatea lor de miniştri rămân membri activi ai Parlamentului, participând la dezbateri şi, în cazul în care sunt membri ai Camerei Comunelor, reprezentându-şi alegătorii.
� I. Muraru, E.S. Tănăsescu (coordonatori), Constituţia României. Comentariu pe articole, Editura C.H.Beck, Bucureşti, 2008, pp. 970-971


� Liviu Coman-Kund, Sisteme administrative europene, Universitatea „Dunărea de Jos”, Galaţi, 2009


� Ibidem


� Ibidem


� Ibidem


� � HYPERLINK "http://www.ft.dk/~/media/Pdf_materiale/Pdf_publikationer/English/Standing_Orders_of_the_Folketing%20pdf.ashx" ��http://www.ft.dk/~/media/Pdf_materiale/Pdf_publikationer/English/Standing_Orders_of_the_Folketing%20pdf.ashx�


� Legea nr. 60/1953, Legea nr. 78/2004 şi Legea nr. 215/2004


� � HYPERLINK "http://www.sweden.gov.se/content/1/c6/01/55/69/5a43cd72.pdf" ��http://www.sweden.gov.se/content/1/c6/01/55/69/5a43cd72.pdf�

